Robbie Keane

Privatliv

I 2008 giftet Robbie seg med den tidligere Miss Ireland-deltakeren Claudine Palmer i Ballybrack, med Liverpool-fan Chris de Burgh som underholder ved bryllupet.

Tidlig karriere

Keane startet sin fotballkarriere i klubben Crumlin United fra de sørlige delene av Dublin, der hans talent ble oppdaget ganske tidlig. Han flyttet til Wolverhampton Wanderers der han begynte sin karriere som profesjonell fotballspiller, og det var ikke lenge før speidere fra større klubber var ute etter å inngå kontrakt med ham.

Wolverhampton Wanderers

Keane fikk sin første profesjonelle kontrakt sommeren 1997 da han skrev under for Wolverhampton Wanderers. Han avslo samtidig et tilbud fra Liverpool, da han mente han hadde større sjanser til å spille fast i Wolwerhampton. Han debuterte i ligasammenheng for Wolverhampton den 9. august 1997, i en kamp mot Norwich City. Det ble en bra debut for Keane siden Wolverhampton vant 2-0, og han scoret begge målene.

Coventry City

To år senere ble han kjøpt av Coventry City for £6 000 000, som var en rekordhøy sum for en tenåring på det tidspunktet. Etter en svært suksessfull sesong hos Coventry, der han scoret 12 mål på 34 kamper, hadde han blitt en av de mest ettertraktede spillerne i engelsk fotball, og flere av de største klubbene i Europa forsøkte å få ham til å signere kontrakt med dem.

Inter Milan

I 2000 gikk han til Inter Milan for £13 000 000. Det var manager Marcello Lippi som sørget for å få Keane til klubben, og Keane kom da på lag med spillere som Ronaldo og Christian Vieri. Hans drøm om å bli stjerne i italiensk fotball ble snart knust, ettersom Lippi fikk sparken like etter at Keane ankom, og Lippis etterfølger Marco Tardelli ikke ville ha Keane med på førstelaget.

Leeds United

Keane ble lånt ut til Leeds United fra den 20. desember 2000. Oppholdet i Leeds ble en suksess for Keane, og han scoret 9 mål på 14 kamper. Sommeren 2001 kjøpte Leeds Keane for £12 000 000. Sesongen som fulgte var ikke like vellykket, og han var ikke like foretrukket på førstelaget. Han spilte 36 kamper og scoret 10 mål. Leeds' økonomiske problemer tvang etter hvert klubben til å selge flere av spillerne, og Keane var en av spillerne som ble solgt.

Tottenham Hotspur

Tottenham Hotspur kjøpte Keane for £ 7 000 000 den 31. august 2002, like før overgangsfristen gikk ut. Han debuterte for Tottenham mot West Ham United den 15. september 2002, og scoret sitt første ligamål for klubben mot Blackburn Rovers den 6. oktober 2002. Sesongen 2005-2006 ble Robbie Keane toppscorer i Tottenham. Han hadde en veldig bra sesong og ble sett på som en av de beste spissene i England.
Han scoret sitt hundrede mål for klubben den 19. januar 2008, da Totteham vant 2-0 over Sunderland. Han ble dermed den femtende Tottenham-spilleren som har klart å score 100 mål for klubben. Den 24. februar 2008 vant han sin første tittel da Tottenham vant den første ligacup-finalen som ble spilt på det nye Wembley Stadium. Resultatet i denne finalekampen mot Chelsea ble 2-1 til Tottenham etter ekstraomganger. Den 12. april 2008 spilte Keane sin 250. kamp for Spurs, i en kamp mot Middlesbrough som endte uavgjort 1-1. Keane avsluttet 2007-2008-sesongen som toppscorer for Spurs sammen med Berbatov, med 23 mål totalt. Med sine 15 mål i serien ble han den første spilleren hos Spurs til å score ti mål eller mere på 6 sesonger
Sommeren 2008 gikk det rykter om at Keane var aktuell for overgang til Liverpool. Tottenham stilte seg ikke avvisende til et salg, selv om laget klagde Liverpool inn til FA på grunn av interessen for Keane.

Liverpool FC

Mandag den 28. juli 2008 bestod Keane legetesten i Liverpool, og ble den nest dyreste spilleren (etter Fernando Torres) til å bli kjøpt av Liverpool. Keane kostet £ 19 000 000, med mulighet for ytterligere £ 1 300 000 dersom visse kriterier ble oppfylt. Keane signerte en fireårskontrakt med Merseyside-klubben. Han spilte sin første kamp for Liverpool i en treningskamp borte mot Villarreal den 30. juli. Den første seriekampen for Liverpool spilte han i serieåpningen borte mot Sunderland den 16. august. I denne kampen ble han imidlertid byttet ut etter 77 minutter, uten å ha imponert, og erstattet av El Zhar. Han scoret sitt første mål for Liverpool i en mesterligakamp mot PSV Eindhoven den 1. oktober, en kamp som Liverpool vant 3-1. Keane ble byttet ut femten minutter før slutt og ble belønnet med stående applaus.
Mot West Bromwich Albion 8. november 2008 scoret Robbie Keane sine to første ligamål for Liverpool FC, hjemme på Anfield. Kampen endte 3-0. Neste gang Keane scoret i serien var i en kamp mot Arsenal i desember, Da utlignet han i det 42. minutt. I Liverpools neste kamp mot Bolton Wanderers, var Keane med på å sikre en 3-0 seier ved å score to mål.
Til tross for målene mot Bolton, fortsatte spekulasjonene i media om Keanes fremtid på Anfield. Spekulasjonene antok nye høyder da Keane ikke ble tatt ut til å spille storkampene mot Everton og Chelsea i januar 2009. Etter hvert bekreftet også Liverpool den 2. februar at Keane hadde fått tillatelse til å gjennomgå en medisinsk test hos Tottenham.

Retur til Tottenham Hotspur

Den 2. februar 2009 ble Liverpool enig med Tottenham om å gi Keane tilbake til London-klubben etter bare seks måneder for Liverpool. Keane selv kommenterte returen med å si «Det var en vanskelig beslutning å forlate Tottenham sist sommer. Det viste seg at det ikke var den rette overgangen for meg. Jeg vet at noen supporter hos Spurs vil føle at jeg sviktet dem, men jeg kan forsikre dem om at jeg vil gi alt for denne klubben. Klubben har glimrende fans og jeg ønsker å betale tilbake deres støtte. Nå må vi gå ut og kjempe og sørge for at vi kan klatre oppover ligatabellen.»
Dagen etter overgangen ble det også klart at Keane ble utnevnt til ny lagkaptein i Spurs. Han overtok kapteinsbindet etter Ledley King, som var skadet. Keanes første kamp etter returen var i naboppgjøret mot Arsenal på hjemmebane den 8. februar. Den 24. mai 2009 spilte Liverpool og Tottenham sin siste ligakamp for sesogen 2008/2009. Den kampen vant Liverpool 3-1. Keane scoret Tottenhams ene mål, noe som førte til at José Reina ikke fikk Gullhansken det året. Keane feiret ikke scoringen sin.

Landslagsspill

Keane spilte sin første kamp for det irske landslaget mot Tsjekkia i mars 1998, og scoret sitt første mål for Irland mot Malta i oktober samme år. Han spilte sin 70. kamp da landslaget knuste San Marino 5-0, der han også scoret et hattrick samtidig.
Keane var med i den irske troppen til VM i fotball 2002 i Sør-Korea og Japan, og han skårte tre mål på de fire kampene som laget spilte. Hans mest berømte mål, var uten tvil skåringen ot utligningen på overtid mot Tyskland (det eneste målet som ble skårt mot det tyske laget før finalen), selv om hans utligning på slutten av kampen mot Spania på straffespark var tislvarende dramatisk. 
Irland maktet ikke å kvalifisere seg til VM i fotball 2006, men Keane scoret fire mål i løpet av de åtte kvalifiseringskampene. Dette gjorde ham til lagets toppscorer i kvalifiseringen. 
Keane var per 2013 Irlands mestscorende fotballspiller gjennom tidene. Hans 62 mål på 131 kamper hadde da slått Niall Quinns tidligere rekord på 21 mål.
Keane var kaptein for Irland under EM i 2012.
Han ble tatt ut i Irlands EM-tropp til EM i Frankrike 2016.

Trivia

Keane er en god venn av Jamie Carragher og Steven Gerrard, og var i oktober 2007 med på å feire åpningen av Carras restaurant Cafe Sport England i Liverpool, selv om han noen få timer tidligere hadde scoret to mål for Spurs mot Liverpool, i en 2-2 kamp på Anfield.